Diari Oficial de la Generalitat Valenciana


Sumari del DOGV 3379, del 24-11-1998 (1998/9457)

RESOLUCIÓ de 26 d’octubre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni entre la Generalitat Valenciana (Conselleria de Cultura, Educació i Ciència) i l’Ajuntament d’Almoradí per a la reclassificació com a professional del Conservatori Municipal de Música d’eixa localitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3379

Data del DOGV
:   24-11-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/9457


Data del document
:   26-10-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 26 d'octubre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni entre la Generalitat Valenciana (Conselleria de Cultura, Educació i Ciència) i l'Ajuntament d'Almoradí per a la reclassificació com a professional del Conservatori Municipal de Música d'eixa localitat. [1998/X9457]
  
Subscrit, després de la tramitació prèvia reglamentària, entre la Generalitat Valenciana (Conselleria de Cultura, Educació i Ciència) i l'Ajuntament d'Almoradí, el 28 d'agost de 1998, un Conveni per a la reclassificació com a professional del Conservatori Municipal de Música d'eixa localitat, i en compliment del que estableix la clàusula desena del Conveni, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0875/98, i que figura com a annex d'aquesta resolució.
  
València, 26 d'octubre de 1998.- La subsecretària del Secretariat del Govern i Relacions amb les Corts: Catalina Escuín Palop.
  
Conveni entre la Generalitat Valenciana (Conselleria de Cultura, Educació i Ciència) i l'Ajuntament d'Almoradí, per a la reclassificació com a professional del Conservatori Municipal de Música d'eixa localitat.
  
València, 28 d'agost de 1998
  
Reunits
  
D'una banda l'Honorable Sr. Francisco E. Camps Ortiz, conseller de Cultura, Educació i Ciència de la Generalitat Valenciana, facultat per a aquest acte mitjançant acord adoptat pel Govern Valencià ,en la seua reunió del dia 15 d'abril de 1998.
  
De l'altra banda, l'alcalde-president de l'Excm. Ajuntament d'Almoradí, senyor Antonio Alonso Gutiérrez facultat per a aquest acte per acord del Plenari de l'esmentat Ajuntament, de 19 de gener de 1998, i assistit pel secretari general de la Corporació.
  
Manifesten
  
L'Ajuntament d'Almoradí titular del Conservatori Elemental de Música de l'esmentada localitat, amb domicili a l'Avinguda Príncep Felip, 3, i número de codi 02339374, acordà sol·licitar la reclassificació acadèmica com a professional d'aquest, dins del marc educatiu de la Llei Orgànica 1/1990, de 3 d'octubre, d'Ordenació General del Sistema Educatiu.
  
Mitjançant Decret 33/1984, de 2 d'abril, del Consell de la Generalitat Valenciana, es va classificar com centre no oficial reconegut d'ensenyaments musicals de grau elemental a l'Escola Municipal de Música d'Almoradí, i mitjançant Ordre de 9 de setembre de 1985 de la Conselleria de Cultura, Educació i Ciència (DOGV de 21 d'octubre) va autoritzar al centre a impartir amb validesa acadèmica oficial algunes assignatures de grau mitjà.
  
Posteriorment el Decret 164/1991, de 16 de setembre, del Consell de la Generalitat Valenciana, classificà com Conservatori de Música de grau Elemental amb validesa acadèmica oficial, a l'Escola Municipal de Música d'Almoradí, amb la denominació de Conservatori Municipal de Música de grau Elemental d'Almoradí, titularitat de l'Ajuntament d'aqueixa localitat, i amb autorització per a impartir, a l'empara del Decret 2.618/1966, de 10 de setembre, les assignatures de grau elemental següents: solfeig i teoria de la música, conjunt coral, piano, violó, guitarra, clarinet, saxòfon, trompeta i fliscorni, trombó, bombardí i tuba, i percussió. Aquest decret mantingué, així mateix, la classificació del centre no oficial reconegut per als ensenyaments de dansa de l'anterior ordenació educativa.
  
La Inspecció Educativa ha emés informe favorable a allò sol·licitat perquè s'ajusta a l'establert al Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics, així com a allò disposat en el Decret 151/1993, de 17 d'agost, del Govern Valencià, pel qual s'estableixen els currículum dels graus elemental i mitjà de música i es regula l'accés als citats graus, en allò referit als objectius, continguts i sistema d'avaluació corresponents als estudis de grau mitjà sol·licitats, decret que estat modificat pels Decrets 94/1994, de 24 de maig, i 72/1996, de 2 d'abril.
  
El Servei de Gestió i Supervisió de Projectes i Construccions ha emés informe tècnic favorable a la reclassificació sol·licitada perquè el centre disposa de tots els espais exigits en l'article 15 del Reial Decret 389/92, de 15 d'abril.
  
Per tot això, en virtut de les competències que atorga el Reial Decret 2.093/83, de 28 de juliol, sobre traspàs de funcions i serveis de l'administració de l'Estat a la Generalitat Valenciana en matèria d'educació, i la Llei 7/1985, de 2 d'abril, reguladora de les Bases de Règim Local, la Conselleria de Cultura, Educació i Ciència i l'Ajuntament d'Almoradí acorden subscriure el present Conveni d'acord amb les següents
  
Clàusules
  
Primera
  
S'acorda la reclassificació acadèmica com a professional del Conservatori Municipal de Música d'Almoradí, que passarà a anomenar-se Conservatori Professional de Música, amb número de codi 63046114, ubicat a l'avinguda Príncep d'Espanya, 3, d'Almoradí.
  
Segona
  
El Conservatori Professional de Música d'Almoradí, impartirà, amb reconeixement oficial i plenes facultats acadèmiques, els ensenyaments contemplats en la Llei Orgànica 1/1990, de 3 d'octubre, corresponents a les especialitats de grau elemental i mitjà següents: piano, violí, viola, violoncel, contrabaix, clarinet, saxòfon, trompeta, trombó, tuba i percussió, amb una capacitat conjunta de 280 llocs escolars.
  
Així mateix, haurà d'impartir els ensenyaments complementaris de grau elemental i mitjà de caràcter obligatori, previstos, per a cada curs i especialitat en el Decret 151/1993, de 17 d'agost, del Govern Valencià.
  
A efectes administratius, i exclusivament en relació als ensenyaments de grau mitjà, el Conservatori Professional de Música d'Almoradí, queda adscrit al Conservatori Professional de Música d'Elx (número de codi 09879886).
  
Tercera
  
Provisionalment, aquest Conservatori impartirà els ensenyaments de grau mitjà corresponents al pla d'estudis regulat pel Decret 2.618/1966, de 10 de setembre, els cursos del qual no s'hagen extingit en aplicació del Reial Decret 986/1991, de 14 de juny, modificat pels Reials Decret 1.487/1994, d'1 de juliol, i 1.468/1997, de 19 de setembre, que coincideixen amb els autoritzats per als graus elemental i mitjà de la nova ordenació educativa relacionades anteriorment en la clàusula segona.
  
En quant als ensenyaments de dansa de l'anterior ordenació educativa i fins a la seua extinció es mantindrà el règim jurídic de centre no oficial reconegut vigent fins al moment.
  
Quarta
  
Correspon al titular del Conservatori Professional de Música d'Almoradí, la dotació pressupostària necessària per a les despeses derivades de personal docent i no docent, així com del funcionament de l'esmentat centre, independentment de la possibilitat de concórrer a totes les convocatòries públiques que realitze la Conselleria de Cultura, Educació i Ciència per a la concessió de subvencions als centres públics d'ensenyaments de música.
  
Cinquena
  
El Conservatori Professional de Música d'Almoradí, se sotmetrà a l'autoritat de la Conselleria de Cultura, Educació i Ciència i de la Inspecció Educativa en allò previst pel Decret 180/1992, de 10 de novembre, del Govern Valencià pel què es regulen l'organització i funcions de la Inspecció Educativa de la Comunitat Valenciana i s'estableix el sistema d'accés i permanència en l'exercici.
  
Sisena
  
El titular del Conservatori es compromet a:
  
a) Complir allò que estableix en el títol segon, pel que fa a òrgans de govern dels centres públics, la Llei Orgànica 9/1995, de 20 de novembre de la participació, l'avaluació i el govern dels centres docents.
  
b) Complir els requisits establerts a l'article segon apartat 2 del Decret 2.618/1966, de 10 de setembre, sobre reglamentació general de Conservatoris de Música (BOE de 24 d'octubre) i en el Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics.
  
c) Fer que els plans d'estudis, programes, dedicació horària, nivells i sistema d'avaluació que s'hagen de desenvolupar es corresponguen amb els establerts en la legislació vigent (Reial Decret 756/1992 de 26 de juny, Decret 151/1993, de 17 d'agost, del Govern Valencià, i Decret 2.618/1966, de 10 de setembre).
  
d) Seguir les mateixes directrius acadèmiques que l'administració educativa dicte per als centres dependents de la Conselleria de Cultura, Educació i Ciència, pel que fa a l'organització escolar del Conservatori, i a presentar cada curs acadèmic una programació general anual en què consten les dades acadèmiques i administratives del centre.
  
Així mateix, haurà de notificar a la Conselleria de Cultura, Educació i Ciència les modificacions d'horari i els canvis de professorat que puguen produir-se, adjuntant-hi els documents que justifiquen el compliment de la titulació exigida al nou professorat.
  
e) La custòdia d'actes, expedients d'alumnes, registres de correspondència oficial, i quants documents de caràcter administratiu que se generen en virtut de les facultats que se li confereixen.
  
Setena
  
Aquest Conveni tindrà efecte a partir del curs acadèmic 1997/98 pel que fa al reconeixement dels ensenyaments de grau mitjà de la nova ordenació educativa, així com dels que s'amplien del pla que s'extingeix.
  
Vuitena
  
Les modificacions que es produesquen en els ensenyaments, instal·lacions i altres requisits mínims que, d'acord amb el Reial Decret 389/1992, de 15 d'abril, ha de tenir el centre, caldrà que siguen notificades a l'administració educativa, la qual instruirà un expedient que serà tramitat de manera anàloga a com es fa en el cas dels centres privats. Les esmentades modificacions tindran efecte en el moment en què es modifique el present Conveni o es subscriga la corresponent addenda d'aquest.
  
Novena
  
El present conveni tindrà una duració indefinida, i es podrà extingir, no obstant això, per qualsevol de les causes següents:
  
a. Per mutu acord de les parts
  
b. Per incompliment de les obligacions assumides per l'Ajuntament d'Almoradí.
  
c. Per denúncia d'una de les parts, amb un avís previ de, com a mínim, sis mesos abans de l'inici del curs acadèmic en el qual s'haja d'extingir.
  
d. Per canvi de titularitat del centre o cessament de les activitats
  
Aquesta extinció sortirà efecte a partir de la fi del curs en què es donen les causes esmentades.
  
En els supòsits previstos en els punts b) i d) l'extinció requerirà la comunicació prèvia de la Conselleria al titular del Conservatori.
  
Deu
  
Aquest conveni caldrà que s'inscriga en el Registre de Centres Docents de la Comunitat Valenciana i en el Registre de Convenis de la Generalitat Valenciana, a més a més de ser publicat en el Diari Oficial de la Generalitat Valenciana.
  
Com a prova de conformitat i perquè en quede constància, les dues parts firmen el present conveni en el llocs i la data consignats anteriorment.
  
El conseller de Cultura, Educació i Ciència,
  
FRANCISCO E. CAMPS ORTIZ
  
L'alcalde-president de l'Ajuntament d'Almoradí,
  
ANTONIO ALONSO GUTIÉRREZ